**Milyen gyereknek lenni Magyarországon?**

**- Gyerekjogok és a valóság -**

**Hazánkban ismerik a legkevesebben a gyermekjogokat az Európai Unión belül az UNICEF szerint. A legtöbb magyar gyerek nem tudja, hogy léteznek gyermekjogok, hogy milyen jogaik vannak, de gyakran még a felnőttek sincsenek tisztában vele.**

**Megyeri Hanna Anna eredt a kérdés nyomába.**

Amikor a nyolcadikos Lucát kérdeztem, milyen Magyarországon gyereknek lenni, azt felelte, szerinte jó. Elmesélte, hogy szeretetben nevelkedik és egy olyan iskolába jár, ahol nap mint nap lehetősége van fejlődni, délutánonként több különórája is van. Luca legnagyobb problémája, hogy jövő héten matek témazárója lesz, mert nem nagyon szereti a matematikát. De vajon minden gyereknek megadatnak azok a lehetőségek, mint Lucának? Vajon arra a kérdésre, hogy „Milyen Magyarországon gyereknek lenni?”, minden gyerek ugyanazt válaszolná, mint ő?

Ferge Zsuzsa (1931-2024) szociológus a legfrissebb Gyermekjogi Jelentés (Hintalovon Gyermekjogi Alapítvány, 2024.) előszavában Albert Jacquard, francia genetikus szavait idézi, aki úgy tartotta, minden gyerek egy kottával születik, azonban annak, hogy a kottából szimfónia születhessen, számos feltétele van. Hogy milyen gyerekkor és felnőttkor vár egy megszülető csecsemőre, azt nagymértékben meghatározza, hogy hova születik, milyen körülmények között nő fel, biztonságban van-e, törődnek-e vele, kap-e elegendő ételt, italt, szeretetet, játékot, lehetőséget a fejlődésre, kibontakozásra.

**Mi is az a Gyermekjogi Egyezmény?**

Az ENSZ Közgyűlése 1989-ben fogadta el a [**Gyermekjogi Egyezmény**t](https://net.jogtar.hu/jogszabaly?docid=99100064.tv), ami egy lista arról, mire van szüksége a gyerekeknek az egészséges fejlődésükhöz és mitől kell megvédeni őket. A **Gyermekjogi Egyezmény** máig a legszélesebb körben elfogadott nemzetközi emberi jogi dokumentum, amit Magyarország 1990-ben írta alá. Ezzel hazánk elköteleződött amellett, hogy a gyerekek biztonságos, támogató környezetben nőhessenek fel, és hogy az állam biztosítja azokat a feltételeket, amelyek az egészséges fejlődésükhöz, önmaguk kibontakoztatásához szükségesek. De vajon valóban érvényesülnek ezek a jogok Magyarországon?

**Gyermekjogok és a valóság**

A Gyermekjogi Egyezmény kimondja, hogy minden gyereknek joga van az egészséghez. Ezzel szemben a Hintalovon Gyermekjogi Alapítvány Gyermekjogi Jelentése szerint 2023-ban minden 5. magyar iskolás gyereknek volt valamilyen krónikus egészségügyi problémája. Ugyanebben az évben több mint 100 ezer gyermek nem jutott háziorvosi ellátáshoz a lakóhelyén. A magyar fiatalok több mint 20%-a küzd mentális egészségügyi problémákkal, például depresszióval vagy szorongással, azonban az ellátórendszer kapacitása korlátozott. Folyamatosan nő az öngyilkossági késztetéssel küzdő és a gyógyszeres kezelésre szoruló gyerekek száma.

Az Egyezmény azt is kimondja, hogy minden gyereknek joga van megfelelő életkörülményekhez, joga van családhoz, vagy az azt helyettesítő védelemhez. 2024-ben mégis nőtt a szegénység és társadalmi kirekesztés kockázatának kitett gyerekek aránya. Egyre több család sodródik az anyagi kiszolgáltatottság felé. A mélyszegénységben élő családok, gyerekek pontos számáról jelenleg nem állnak rendelkezésre friss adatok.

2023-ban csökkent az örökbefogadások száma (984 fő), akik közül minden 6. gyerek külföldre került. Olyan kevés a nevelőszülő és a gyermekotthoni férőhely, hogy az újszülött kisbabák hetekre, hónapokra a kórházak újszülött osztályain rekednek.

Minden gyereknek joga van az oktatáshoz, azonban a magyar iskolák több mint kétharmadát érinti a pedagógushiány. Az intézmények közel egyharmadában legalább négy különböző szakos pedagógus hiányzik. A Pedagógusok Demokratikus Szakszervezetének becslése szerint 2024-ben kb. 15 ezer pedagógus hiányozhatott a közoktatásból Magyarországon, a nyilvánosan elérhető adatok azonban ennek töredékét mutatják. Az iskolai lemorzsolódás, azaz az iskolát elhagyó gyerekek száma Magyarországon az egyik legmagasabb az Európai Unióban.

Minden gyereknek joga van a biztonsághoz, mégis több mint 110.000 veszélyeztetett gyerekről volt tudomása 2023-ban a gyermekvédelmi rendszernek a Gyermekjogi Jelentés szerint. A szexuálisan bántalmazott gyerekek 79%-át a saját családjában érte erőszak. Duplájára nőtt a gyermekpornográfia áldozatává vált gyerekek száma (0–13 éves korcsoportban). A magyarok 38%-a szerint egy pofontól nem lesz baja a gyereknek. Ugyanennyien értenek egyet azzal, hogy egy kiskorúnak elsősorban kötelességei vannak, nem jogai.

**Gyermekjog, mint világnézet**

Az UNICEF szerint a Gyermekjogi Egyezmény az állam és a gyerekek, illetve tágabban értelmezve a felnőttek és a gyerekek viszonyáról rendelkezik. Az egyezmény iránytű a döntéshozóknak. „Sok szülő, tanár vagy felnőtt még mindig úgy látja a gyerekek jogait, mint ami a saját jogaikat korlátozza. Pedig ez nem egy torta, amiből, ha valaki több szeletet kap, másnak kevesebb jut” - hoz egy érzékletes példát a Hintalovon Alapítvány egyik cikkükben. Aggasztó, hogy Magyarországon a gyermekjogok ismertetése nem szerepel sem a Nemzeti Alap Tantervben, sem a tanárok képzésében, de a jogi egyetemeken is csak választható tárgyként tanítják. Nem ismerjük pontosan, mennyi erőforrást fordít az állam az Egyezmény végrehajtására, és hogy a költségvetésből milyen arányban részesülnek a gyerekek. Addig, amíg a felnőttek nem tartják be a Gyermekjogi Egyezményben szereplő alapvető kritériumokat, elképesztően nehéz lesz gyereknek lenni Magyarországon. Ennek nem szabadna így lennie.

A mai tizenéveseknek ismerniük kell a saját jogaikat, mert ők lesznek a jövő vezetői, politikusai, pedagógusai és szülői. Meg kell tanulniuk, hogy minden gyerek egy kottával születik, az ő kezükben van a lehetőség, hogy még több szimfónia születhessen. Tennünk kell közösen a gyerekekért, nem csak szavakkal, hanem tettekkel is. Erre felnőttként is emlékeznünk kell.

*Források:*

[*https://hintalovon.hu*](https://hintalovon.hu/)

[*https://gyermekjogiegyezmeny.hu*](https://gyermekjogiegyezmeny.hu/)

[*https://unicef.hu*](https://unicef.hu/)

[*https://hintalovon.hu/wp-content/uploads/2024/05/Hintalovon\_Gyermekjogi\_Jelentes\_2023.pdf*](https://hintalovon.hu/wp-content/uploads/2024/05/Hintalovon_Gyermekjogi_Jelentes_2023.pdf)